НАРТЫЖЬ УЭРЭД
Мы уэрэдыжьыр пасэрей дыдэхэм ящыщщ, къэбэрдейхэм фIэкIа адрей адыгэ лъэпкъхэм яIэкъым.
1. Си джатэжьурэ, уой, дуней, хьэщхьэрыIуэдзэмэ,
Ежьу: Уо!
И дзэпкъитIымкIэ, уой, дуней, лъыхэр йожэхри.
Ежьу: Уой-ра, уой-ра, уоу-ри-ра-ри!
2. Псы ежэхмэ, уой, дуней, сызэпрыплъмэ,
Кхъухь фIыцIэжьхэри, уой, дуней, къызэпрахури.
3. Кхъухь фIыцIэжьхэурэ, уой, дуней, къызэпрахумэ,
Дзэ фIыцIэжьхэри, уой, дуней, къызэпрашри.
4. Дзэ фIыцIэжьурэ, уой, дуней, къызэпришмэ,
Ар дзэщхьищкIэрэ, уой, дуней, зынаузэщIри.
5. Дзэр зезышэурэ, уой, дуней, ди ТIотIрэши,
А зэманмэ, уой, дуней, ди ужь имыкIи.
6. ХъымыщыкъуэкIэ, уой, дуней, ди Батэрэзи
А зэманмэ, уой, дуней, ди дзэгъэшынэти.
7. Уор, и пащIэри, уой, дуней, хуэжэрумиблти,
Езы, гущэмэ, уой, дуней, пылыпкъыр хэлъти.
8. Хьэдрыхэмэ, уой, дуней, лъыхэр щIаушэ,
ЩIы фIыцIэжьмэ, уой, дуней, сыщIозэшыхьыр.
9. ЩIы фIыцIэжьри, уой, дуней, къызэгуэстхъынут,
Дунеижьмэ, уоредэ, сытехьэжынут.
10. Албэч и къуэри, уой, дуней, си пэбг имыкIи,
Мыр и бжыкIымкIэ, уой, дуней, сынреIулIыр.

